HR Službeni list Europske unije C 290/5

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

2013/C 290/04

Ova je objava temelj za podnošenje prigovora u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

„STRACHITUNT”

EZ br.: IT-ZOI-0005-01047-19.10.2012

ZOZP ( ) ZOI ( X )

1. Naziv

„Strachitunt”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.3. Sirevi

3.2. Opis proizvoda na koji se odnosi naziv iz točke 1.

Strachitunt je plavi sir dobiven od punomasnog kravljeg mlijeka starom tehnikom uporabe dviju skuta nakon srednje dugog do dugog razdoblja dozrijevanja od najmanje 75 dana.

Strachitunt ima tanku i grubu koru, prosječne čvrstoće, ponekad pokrivenu plijesni, žućkaste boje koja nakon dugog zrenja prelazi u sivu.

To je sir cilindrična oblika s ravnim stranicama promjera koji varira od 25 cm do 28 cm, s ravnim ili blago zaobljenim bokom visine od 15 cm do 18 cm. Pojedini sir teži od 4 kg do 6 kg.

Kad se razreže, Strachitunt ima zbijenu, mramoriranu teksturu, koja se otapajući odvaja od kore, s kremastim crtama i zeleno-plavim prugama nastalima stvaranjem plijesni. Stupanj mramoriranosti u skuti varira s obzirom na broj spora prirodno prisutnih u mlijeku i njihovoj sposobnosti razvoja.

Okus je aromatičan i intenzivan, u rasponu od blagog do začinjenog, te može postati izraženiji kako sir dozrijeva.

Sadržaj je masti najmanje 48 %, izražen kao postotak suhe tvari.

3.3. Sirovine (samo za prerađene proizvode)

Sirovo mlijeko, sakupljeno iz dvije mužnje, od kojeg najmanje 90 % ukupne količine dolazi od smeđih goveda pasmine Bruna.

U proizvodnom postupku upotrebljava se teleće sirilo i sol dostupna na tržištu.

3.4. Hrana za životinje (samo za proizvode životinjskog podrijetla)

Mlijeko koje se upotrebljava u proizvodnji sira Strachitunt dolazi s poljoprivrednih gospodarstava na kojima trava i/ili sijeno s livada s raznovrsnim travama čini najmanje 65 % ukupne suhe tvari u ishrani goveda. Najmanje 90 % ove krme, koja čini oko 60 % ishrane goveda, mora dolaziti iz područja određenog u točki 4. niže. Ishrana životinja mora uključivati i koncentrate žitarica (kukuruza, ječma, pšenice), mahunarke (soju) i nusproizvode od prerade žitarica i mahunarki koji predstavljaju najviše 35 % suhe tvari te slane blokove za lizanje i mineralne ili vitaminske komplekse kao dodatke ishrani.

Zabranjena je upotreba kukuruzne silaže.

3.5. Posebni proizvodni postupci koji se moraju provesti na određenom zemljopisnom području

Sve faze proizvodnog postupka moraju se provoditi u određenom zemljopisnom području opisanom u točki 4. niže, uključujući uzgoj krava, mužnju, sakupljanje i preradu mlijeka te izradu i dozrijevanje sira.

3.6. Posebna pravila koja se odnose na rezanje, ribanje, pakiranje itd.

Sir Strachitunt sa zaštićenom oznakom izvornosti može se rezati i pakirati izvan zemljopisnog područja proizvodnje. Poduzeća koja režu i pakiraju sir moraju obavijestiti Consorzio di Tutela [tijelo za zaštitu] sira Strachitunt prije provedbe tih postupaka.

3.7. Posebna pravila koja se odnose na označivanje

Sir Strachitunt stavlja se na tržište u obliku cijelih koluta i/ili izrezan na komade te pušta u promet s logotipom (Slika 1.) otisnutim na jednoj strani i s datumom proizvodnje otisnutim na boku.

Na cijelim kolutima mora se nalaziti i identifikacijska oznaka s nazivom „Strachitunt” i logotipom (Slika 1.) na gornjoj strani koluta. Ako je sir izrezan na komade, na vanjskom pakiranju mora se nalaziti logotip koji se ponavlja (Slika 1.).

4. Sažeta definicija zemljopisnog područja

Proizvodnim područjem obuhvaćene su općine Taleggio, Vedeseta, Gerosa i Blello smještene u pokrajini Bergamo na nadmorskoj visini od najmanje 700 m. Ta područja, djelomično ili u cijelosti, čine regiju Valtaleggio.

5. Poveznica sa zemljopisnim područjem

5.1. Posebnost zemljopisnog područja

Dolina Taleggio smještena je u srcu Orobijskih Predalpa i njezin se velik dio nalazi u parku prirode Bergamske Orobijske Predalpe. U dolini nema industrijskih djelatnosti niti izvora onečišćenja, a nalazi se dovoljno daleko od prenaseljenih lombardijskih nizina i najizgrađenijih područja. Zbog takvog položaja u dolini Taleggio i dalje postoje nezagađena područja s netaknutom prirodom, što ima pozitivan utjecaj na sve proizvodne djelatnosti u tom području.

Osim što se nalaze u susjedstvu, gore navedena područja imaju i slične geo-antropske karakteristike. Pašnjaci koji prevladavaju u tom području predstavljaju idealan okoliš za uzgoj stoke i alpsku ispašu te omogućuju proizvodnju i preradu mlijeka koje se upotrebljava u izradi sira Strachitunt. Velik udio krava pasmine Bruna u tom području tipičan je za uzgoj goveda u toj planinskoj regiji. Smještaj regije podrijetla omogućuje da životinje budu najmanje šest mjeseci svake godine na pašnjacima, čime se poboljšava kakvoća mlijeka, koja izuzetno ovisi o postizanju optimalne razine dobrobiti životinja. Kombinacija tih uvjeta i općenite klime u ovom planinskom području na nadmorskoj visini od najmanje 700 m te uvjeta u zrionicama u kojima sir dozrijeva, predstavljaju optimalno okruženje za proizvodnju mnogobrojnih različitih vrsta mekih sireva, kako u prošlosti tako i danas. Na zemljopisnom području nalaze se mjesta s povijesnom i dokumentiranom tradicijom mljekarstva, tako da tehnike koje se koriste u proizvodnji i dozrijevanju sira Strachitunt imaju dugu tradiciju.

Unutar zemljopisnog proizvodnog područja mlijeko se prerađuje ili izravno na alpskom pašnjaku ili na drugim poljoprivrednim gospodarstvima u regiji: u prvom se slučaju mlijeko uopće ne prevozi, a u drugom se prevozi samo na kratke udaljenosti.

Osim toga, primjena tradicionalnih tehnika, kao što je metoda upotrebe dviju skuta i upotreba kisele sirutke kao sredstva za odmašćivanje pri čišćenju spremnika za grijanje i pribora, nije štetna za okoliš i poštuje mikrofloru koja je prirodno prisutna u radnom okolišu, uz zadržavanje zdravstvene ispravnosti gotovog proizvoda. Gospodarstva u području podrijetla većinom upotrebljavaju podzemne zrionice za dozrijevanje sira, sa „statičkim” sustavima hlađenja kojima se iskorištavaju niske temperature klime tog područja. To je moguće zbog oblika doline, zbog kojeg područja koja se nalaze desno od potoka Enna imaju vrlo ograničenu izloženost sunčevoj svjetlosti čak i tijekom ljeta. Ti uvjeti pridonose različitom stupnju mramoriranosti koja je karakteristična za ovaj sir.

5.2. Posebnost proizvoda

Strachitunt je proizvod dobiven starom tehnikom proizvodnje sira upotrebom dviju skuta. Ova tehnika zahtijeva korištenje dvije skute: jedne tople i jedne hladne, dobivene u vremenskom razmaku od otprilike 12 sati iz dvije dnevne mužnje.

Te se dvije skute sjedinjuju i miješaju tako da se dobije jedan sir.

Prepoznatljive karakteristike sira Strachitunt jesu njegova posebna metoda proizvodnje, njegov stupanj mramoriranosti koji varira ovisno o prisutnosti prirodne plijesni (zabranjeno je dodavanje mlijeku bilo kakvih kultura gljivica) te njegova zbijena, mramorirana tekstura koja se otapajući odvaja od kore te kremaste crte.

5.3. Uzročno-posljedična veza između zemljopisnog područja i kvalitete ili karakteristika proizvoda (za ZOI) ili specifične kvalitete, ugleda ili druge karakteristike proizvoda (za ZOZP)

Metode koje se upotrebljavaju za proizvodnju sira Strachitunt proizlaze iz morfoloških karakteristika područja Valtaleggio u kojem su se razvila mala poljoprivredna gospodarstva koja su izrađivala sir za osobne potrebe.

Osim toga, uzgoj goveda pasmine Bruna, koja posjeduju izvanrednu sposobnost prilagodbe planinskom tlu i klimatskim uvjetima, utjecao je te i dalje utječe na svojstva mlijeka.

U prošlosti su se sirevi od sirovog mlijeka morali proizvoditi u bakrenim spremnicima jer se drvo upotrebljavalo kao gorivo, što nije omogućavalo toplinsku obradu mlijeka.

Tehnika upotrebe dviju skuta pojavila se i kao posljedica potrebe za preradom mlijeka odmah nakon mužnje jer ga nije bilo moguće čuvati na hladnom; ova je metoda omogućavala upotrebu tople skute odmah nakon njezina formiranja, zajedno s hladnom skutom iz prethodne prerade mlijeka.

Upotrebom ove metode proizvodnje kemijska, fizikalna i mikrobiološka svojstva mlijeka usko su povezana s konačnim proizvodom. Mramoriranost se pojavljuje zbog prirodne prisutnosti spora plijesni u mlijeku i na mjestu na kojem sir dozrijeva. Ta se plijesan može razviti zahvaljujući posebnim tehnikama proizvodnje i praksi bušenja rupa u siru tijekom njegova dozrijevanja.

Svi postupci koji se provode tijekom proizvodnje sira Strachitunt neodvojivo su povezani sa zemljopisnim okruženjem i tradicijom koja se prenosila tijekom vremena, što određuje posebne karakteristike gotovog proizvoda.

Upućivanje na objavu specifikacije

(članak 5. stavak 7. Uredbe (EZ) br. 510/2006 (3))

Ministarstvo je pokrenulo nacionalni postupak za podnošenje prigovora objavom prijedloga za priznavanje zaštićene oznake izvornosti „Strachitunt”u Službenom listu Talijanske Republike br. 14. od 19. siječnja 2011.

Cijeli tekst specifikacije proizvoda dostupan je na sljedećem web-mjestu:

http://www.politicheagricole.it/flex/cm/pages/ServeBLOB.php/L/IT/IDPagina/3335

ili izravno na početnoj stranici Ministarstva poljoprivrede, prehrane i šumarstva (http://www.politicheagricole.it) na kojoj izaberete podstranicu „Qualità e sicurezza” (u gornjem desnom kutu zaslona) te potom podstranicu „Disciplinari di Produzione all’esame dell’UE”.

(1) SL L 343, 14.12.2012., str. 1.

(2) SL L 93, 31.3.2006., str. 12. Zamijenjena Uredbom (EU) br. 1151/2012.

(3) Vidi bilješku 2.